पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर। राजस्थान हाईकोर्ट के वरिष्ठ न्यायाधीश व मीडिएशन सेंटर के प्रभारी जस्टिस दिनेश माहेश्वरी का मानना है कि मध्यस्थता में समाज को न्यायपालिका में लंबित लाखों मुकदमों के बोझ से बचाने की अपार संभावनाएं नजर आ रही है। अदालतों में रोजाना बड़ी संख्या में दायर होने वाले मुकदमों की जड़ में समाज के सदस्यों अथवा धड़ों या समूह के बीच में आपसी मन मुटाव, संवाद हीनता अथवा अहम की वजह से विवाद पैदा होता है।
एक सफल व प्रशिक्षित मध्यस्थ इन सब के बीच में संवाद सेतु का कार्य करते हुए दोनों पक्षों को सुलभ ओर त्वरित न्याय दिलवा सकता है। मध्यस्थ का कार्य जज अथवा वकील ही नहीं आम सामाजिक कार्यकर्ता भी कर सकता है, बशर्ते उसने निर्धारित 40 घंटे का प्रशिक्षण प्राप्त किया हो।
जस्टिस माहेश्वरी शनिवार को राजस्थान राज्य विधिक सेवा प्राधिकरण के निर्देशानुसार जिला विधिक सेवा प्राधिकरण के तत्वावधान में डॉ. एसएन मेडिकल कॉलेज के सभागार में शुरू हुई दो दिवसीय संभाग स्तरीय मीडिएशन अवेयरनैस, रिफ्रेशर कोर्स एंड रेफरल जजेज कार्यक्रम में बतौर मुख्य अतिथि संबोधित कर रहे थे। उन्होंने कहा कि अब तक पिछले कुछ वर्षों में यह तीसरा प्रशिक्षण कार्यक्रम है तथा इसमें प्रशिक्षित अधिवक्ता व अन्य मध्यस्थों ने उल्लेखनीय कार्य करते हुए न्यायपालिका व समाज दोनों की ही सेवा की है।
कार्यक्रम को संबोधित करते हुए नई दिल्ली से आए मीडिएशन ट्रेनर वीके बंसल और श्रीमती नगीना जैन ने कहा कि इस समय न्याय पालिका में लाखों की संख्या में मुकदमे लंबित है। अधिकांश मुकदमे समाज व उसके सदस्यों के बीच होते हैं जिन्हें सुलझाने की परंपरा इस देश में सदियों से मौजूद रही है। ऐसे विवाद किसी भी निष्पक्ष मध्यस्थता द्वारा सफलता पूर्वक निस्तारित किए जा सकते हैं। अपने संबोधन में प्राधिकरण सचिव सीएमएम मुकेश ने कहा कि मध्यस्थता के मूल में अधिवक्ता का अहम रोल होता है। पक्षकार को मध्यस्थता के लिए राजी करने से लेकर समझौते को कानूनी जामा पहनाने तक वकील ही अहम कड़ी का काम करता है।
कार्यक्रम के दौरान वरिष्ठ अधिवक्ता जेपी पुरोहित ने प्रतिभागियों का मार्गदशन करते हुए कहा कि अधिकांश विवाद संपत्ति विवादों के रूप में होते हैं जिसमें परिवार के सदस्य जुड़े होते हैं। इसमें सभी से बात करनी पड़ती है। इसी तरह प्रशिक्षित मध्यस्थ के रूप में अधिवक्ता पीआर मेहता, प्रमिला आचार्य व न्यायिक मजिस्ट्रेट नंदिता व्यास ने अपने अनुभव बांटे।
जबकि आम परिचर्चा में प्रतिभागियों ने अपनी समस्याओं से अवगत कराया। आरंभ में अतिथियों ने दीप प्रज्वलन किया। जोधपुर मेट्रो के एडीजे प्रथम गिरीश शर्मा ने स्वागत भाषण पढ़ा, जिला एवं सेशन जज जोधपुर मेट्रो तथा जिला विधिक सेवा प्राधिकरण अध्यक्ष सुश्री अनुराधा शर्मा ने कार्यशाला में संभाग भर से आए न्यायाधीशों, अधिवक्ताओं व मध्यस्थों को कार्यक्रम की जानकारी दी।
कार्यशाला में जोधपुर मेट्रो, जोधपुर जिला सहित पाली, सिरोही, जालोर, बाड़मेर, जैसलमेर, नागौर व मेड़ता जज शिप के 50 से अधिक रेफरल जजेज के साथ इन जिलों से पचहत्तर से अधिक अधिवक्ताओं व मध्यस्थों ने शिरकत की। कार्यक्रम का संचालन न्यायिक मजिस्ट्रेट संगीता बिजलानिया ने किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn